Šport od malička

Erika Nagyová – 5.r. – ZŠ s MŠ Červený Hrádok

Športovať som začala už ako 6 ročná. Začiatky patrili gymnastike a tancu. Vďaka gymnastike som sa dostala na majstrovstvá kraja už ako prváčka. Neskôr som začala hrať vybíjanú (bolo to v 3.ročníku). V 4 ročníku som už behala aj orientačný beh , v ktorom som reprezentovala školu 2x na majstrovstvách kraja v Nitre. Každý rok nás pán učiteľ prihlási na Večerný beh do Zlatých Moraviec, kde vždy niekto z nás vyhrá medailu. Tento rok som vyhrala zlatú na 1400m. V tomto školskom roku som reprezentovala školu v: cezpoľný beh, vybíjanej, atletike, hádzaná. V minulom školskom roku sme vyhrali v atletike pre deti 1.miesto bol tam aj Matej Tóth, ktorý víťazom daroval plagát s podpisom.

Moja cesta k športu

Karolína Meňhertová – 5.r. ZŠ s MŠ Červený Hrádok

Volám sa Karolína. Mám 11 rokov. Už od útleho veku ma bavilo športovať. Z našej triedy som bola najaktívnejšia v športe. Svoju schopnosť som však nemohla rozvíjať, keďže sme nemali telocvičňu a väčšinou sme na telesnej výchove chodili na prechádzky. Po 3 rokoch som prestúpila do Základnej školy v Červenom Hrádku. Je to škola zameraná na šport. Vďaka tejto škole a pánovi učiteľovi telocviku som si našla to svoje. Naša škola už bola ohľadom športu dvakrát po sebe Škola roka. A ja reprezentujem školu v týchto športoch: vybíjaná, gymnastika, orientačný beh, atletika a taktiež sa teraz pripravujem na florbal. Svojou vytrvalosťou, disciplínou a bojovnosťou je môj športový idol Anastázia Kuzminová.

Moje prvé MSR

Oliver Ludva – 8.r. ZŠ s MŠ Červený Hrádok

Dobrý deň volám sa Oliver Ludva. Rád by som sa s vami podelil o môj osobný pohľad na šport kedysi a dnes. Keď som navštevoval asi 6. ročník môj pohľad na šport bol dosť negatívny a nerobil som nič, okrem toho, že som hral futbal. Jednoducho žiaden pohyb. V 7. ročníku som sa však dozvedel, že mám veľkú nadváhu (+zdravotné problémy). Doktor, ktorého som navštívil mi povedal, že musím začať tým, že schudnem. A tak začal môj príbeh, v ktorom bol už zahrnutý aj šport. Začal som behávať, držal som diétu. Samozrejme výsledky neprišli hneď. Ale na začiatku 8. ročníku prišlo to zaslúžené ovocie. Začal som oveľa viacej chodiť na súťaže, a to bolo mojou motiváciou makať ďalej. Skoro na konci 8. ročníka, čo nie je až tak dávno prišla súťaž s názvom orientačný beh. Najskôr som o tento šport nemal záujem, ale časom keď sme cvičili na telesnej a krúžkoch tak sa mi to začalo páčiť. A zo športu, ktorý sa mi vôbec nepáčil som sa spolu s mojím tímom dokázal dostať až na majstrovstvá Slovenska, na ktorých sme skončili tretí. A teraz aby som to celé zhodnotil. Viem, že nemám šancu uspieť v atletike, ale viem, že v orientačnom sa viem držať za najlepšími. Prvých sedem rokov na škole som nemal žiadne ambície na úspech v športe, ale ôsmi rok bol obrovská zmena. Menšie poučenie je: slovo „nedá sa“ je iba slovo, pretože všetko sa dá, len treba chcieť a vytrvať. Samozrejme som veľmi vďačný mojej rodine, ale hlavne sa chcem poďakovať pánovi učiteľovi, že vždy stál za mnou a nikdy mi nepovedal nie.